У Вікіпедыі ёсць артыкулы пра іншых асоб з прозвішчам Рыбакоў.

**Ягор Уладзіміравіч Рыбакоў** (нар. 20 кастрычніка 1971, Новасібірск, РСФСР) — беларускі журналіст, старшыня Белтэлерадыёкампаніі (2001—2004).

Раннія гады
-----------

Ва ўзросце 5 гадоў з сям'ёй пераехаў у Магілёў, куды бацькоў запрасілі працаваць на аўтазавод імя Кірава. Скончыў Магілёўскі дзяржаўны педагагічны інстытут (1994), дзе меў свабоднае наведванне заняткаў, па спецыяльнасці выкладчык беларускай мовы і літаратуры.

Праца
-----

З 18 гадоў паўтара года быў вядучым ранішняй радыёперадачы. Працаваў рэдактарам Магілёўскага абласнога камітэта па тэлебачанню і радыёвяшчанню (1991), спецыяльным карэспандэнтам, загадчыкам аддзела рэдакцыі абласной газеты «Магілёўскія ведамасці» (1991—1994) пад кіраўніцтвам Рыгора Кісяля, які ўваходзіў у перадвыбарчы штаб Аляксандра Лукашэнкі. Пасля прэзідэнцкіх выбараў 1994 года працаваў вядучым спецыялістам упраўлення грамадска-палітычнай інфармацыі Адміністрацыі прэзідэнта Рэспублікі Беларусь (1994), старшынёй Магілёўскага абласнога тэлерадыёаб’яднання (1994—2000), першым намеснікам старшыні Белтэлерадыёкампаніі (ліпень 2000—2001), старшынёй Белтэлерадыёкампаніі (19 кастрычніка 2001—2004). На пасадзе старшыні русіфікаваў вяшчанне Белтэлерадыёкампаніі. 12 ліпеня 2003 г. перадаў ФМ-частоты беларускамоўнай радыёстанцыі «Сталіца» з ахопам звыш 80% насельніцтва краіны новастворанай ім рускамоўнай «Радыус-ФМ».

Хабарніцтва
-----------

13 лютага 2004 г. Генеральная пракуратура Рэспублікі Беларусь выклікала яго на допыт, пасля якога яго затрымалі і ўзбудзілі супраць яго крымінальную справу па фактах злоўжыванняў службовымі паўнамоцтвамі, крадзяжоў і атрымання хабараў ад кіраўнікоў прадпрыемстваў за ўхваленне дагавораў. Камітэт дзяржаўнай бяспекі Рэспублікі Беларусь змясціў яго ў свой следчы ізалятар. 11 лютага 2005 г. Вярхоўны суд Рэспублікі Беларусь вырак яго на 11 гадоў пазбаўлення волі з адбываннем у папраўча-працоўнай калоніі ўзмоцненага рэжыму, канфіскацыяй маёмасці і пазбаўленнем права займаць адказныя пасады на працягу 5 гадоў за атрыманне хабару ў асабліва буйных памерах, злоўжыванне службовымі паўнамоцтвамі і «адмыванне» злачынных даходаў, як і пастанавіў спагнаць на карысць БТРК 212 933 тыс. беларускіх рублёў ($98 183). З самага пачатку свайго тэрміну Я. Рыбакоў стаў ўзначальваць турэмны тэлестудыю. Увесну 2006 г. тэрмін скарацілі на год паводле амністыі. 20 чэрвеня А. Лукашэнка скараціў тэрмін сваім указам яшчэ на 2 гады. 29 сакавіка 2010 г. яго вызвалілі ўмоўна датэрмінова.

Зноскі
------

1. ↑  *Таццяна Падаляк.* Ягор Рыбакоў і «новая гісторыя тэлебачання» // *Звязда* : Газета. — 23 студзеня 2002. — № 13 (24392). — ISSN 1990-763x.
2. ↑  *А.Лукашэнка.* Указ прэзідэнта Рэспублікі Беларусь № 599 // *Звязда* : Газета. — 20 кастрычніка 2001. — № 215 (24331). — ISSN 1990-763x.
3. ↑  *Таццяна Падаляк.* Калі ласка, спытайце ў Рыбакова : Газета. — 8 кастрычніка 2003. — № 254 (24938). — ISSN 1990-763x.
4. ↑  Андрусь Хваёвы.  Хто знішчыў беларускае радыё **(нявызн.)**, *Тут і цяпер* (24 жніўня 2010). Праверана 30 красавіка 2013.(недаступная спасылка)
5. ↑  *Алена Аўчыннікава.* Будзь у радыусе // *Звязда* : Газета. — 11 ліпеня 2003. — № 171-172 (24855-24856). — ISSN 1990-763x.
6. ↑  *Ігар Грышын.* Затрыманы былы старшыня Белтэлерадыёкампаніі Ягор Рыбакоў // *Звязда* : Газета. — 18 лютага 2004. — № 42 (25055). — ISSN 1990-763x.
7. ↑  *Мікола Дзябёла.* Ягор Рыбакоў абвінавачваецца ў хабарніцтве // *Звязда* : Газета. — 25 лютага 2004. — № 49 (25062). — ISSN 1990-763x.
8. ↑  *Мікола Дзябёла.* Ягор Рыбакоў асуджаны на 11 гадоў // *Звязда* : Газета. — 12 лютага 2005. — № 25 (25357). — ISSN 1990-763x.
9. ↑  nashaniva.by
10. ↑  Лукашэнка зняў з Рыбакова два гады турмы **(нявызн.)**, *Радыё «Свабода»* (20 чэрвеня 2010). Праверана 30 красавіка 2013.(недаступная спасылка)
11. ↑  Экс-кіраўнік Белтэлерадыёкампаніі Ягор Рыбакоў вызваліўся з калоніі **(нявызн.)**, *Наша Ніва* (29 сакавіка 2010). Праверана 30 красавіка 2013.